SKRIFTLIG FORESPØRGSEL E-2291/99

af Carlos Carnero González (PSE) til Kommissionen

(13. december 1999)

Om: Skibsværftsindustriens fremtid i Europa

Den 5. november 1999 blev der gennemført en strejke på fire timer i skibsværftssektoren, som den Europæiske Faglige Samarbejdsorganisation havde organiseret for denne sektors overlevelse under sloganet Arbejde til skibsværfterne en fremtid for Europa. Den 9. november behandlede Rådet (industri) netop situationen i denne sektor. I Spanien, der traditionelt har haft en betydelig skibsværftsindustri, blev der den 27. oktober 1999 strejket to timer i alle Grupo Astilleros Españoles' afdelinger for sektorens overlevelse og mod Sociedad Española de Participaciones Industriales' privatisering af Astander. Samtidig blev det kendt, at Kommissionen over for den spanske regering krævede tilbagebetaling af over 18 mia. pesetas, der var blevet givet som skattegodtgørelser til skibsværftssektoren, fordi det blev betragtet som statsstøtte.

Nødvendigheden af at sikre en fremtid for skibsværftssektoren bør være en absolut prioritet for Den Europæiske Union af økonomiske, sociale og beskæftigelsesmæssige årsager. Det bør ske efter gensidig aftale med fagforbundene og først og fremmest for at sikre beskæftigelsen i en konkurrencedygtig offentlig sektor.

Kan Kommissionen besvare følgende spørgsmål:

1. Hvilke foranstaltninger kan Kommissionen foreslå til sikring af skibsværftsindustriens overlevelse på baggrund af mødet i november?

2. Hvilke initiativer vil den tage på baggrund af Rådets møde den 9. november?

3. Fastholder den sit krav om tilbagebetaling af ovennævnte skattegodtgørelser, og hvilke kontakter har den haft med den spanske regering?

4. Har Kommissionen kendskab til privatiseringen af Astander, og mener den virkelig, at en afvikling af den offentlige sektor er det, der skal til for at sikre produktionen og beskæftigelsen?

5. Hvad mener Kommissionen om den dumping, som praktiseres af bl.a. Korea og Japan på dette område?

Svar afgivet på Kommissionens vegne af Mario Monti

(10. januar 2000)

Kommissionen har fastlagt sin generelle fremgangsmåde med hensyn til at forbedre skibsbygningsindustriens konkurrencedygtighed i Fællesskabet i sin meddelelse Mod en ny skibsbygningspolitik(1) og ledsagende forslag, som førte til Rådets forordning (EF) nr. 1540/97 af 29. juni 1998 om nye regler for støtte til skibsbygningsindustrien(2). Efter Kommissionens opfattelse er denne fremgangsmåde stadig den rette.

Kommissionen er ikke desto mindre meget optaget af den nuværende vanskelige situation, der hersker på verdensmarkedet på grund af overkapacitet og lave priser såvel som muligvis illoyal konkurrence andetsteds fra og skadelige priser. På Rådets møde (industri) den 9. november 1999 aflagde Kommissionen en første rapport om situationen sammen med forslag til en række af foranstaltninger til løsning af problemerne.

Rådet delte Kommissionens bekymringer og opfordrede: Kommissionen til fortsat at arbejde på at få fastsat lige vilkår inden for sektoren ved omgående at indlede konstruktive konsultationer med Korea med henblik på at bringe den illoyale konkurrence til ophør; industrien, medlemsstaterne og Kommissionen til at indsamle så mange detaljerede beviser som muligt for den påståede konkurrencebegrænsende adfærd, så man kan undersøge mulighederne for at tage passende skridt i WTO-regi, medlemsstaterne til indtrængende at opfordre IMF og Verdensbanken til at fortsætte med at undersøge, om de betingelser og forudsætninger, der var knyttet til IMF's redningspakke, overholdes til fulde; medlemsstaterne og Kommissionen til at fortsætte deres bestræbelser for at få fastsat lige vilkår inden for sektoren i de relevante internationale fora, herunder også i Organisationen for Økonomisk Samarbejde og Udvikling (OECD) med henblik på snarest muligt at få håndhævet loyale konkurrenceregler. Rådet udtrykte også tilfredshed med, at Kommissionen fortsat agter at opfylde sine forpligtelser i henhold til artikel 12 i Rådets forordning (EF) nr. 1540/98 og aflægge rapport om udviklingen hurtigst muligt.

Med hensyn til det ærede medlems spørgsmål om specielt de spanske skibsværfter, er Kommissionen bekendt med salget af Astander-skibsværftet. Denne privatisering er en sag for den spanske regering. Hvad angår den afgørelse, som Kommissionen traf for nylig om skattegodtgørelser(3), tog Kommissionen først dette skridt efter meget omhyggelige undersøgelser og omfattende konsultationer med de spanske myndigheder. Den konkluderede, at der var blevet ydet støtte i modstrid med betingelserne i en tidligere afgørelse om omstruktureringsstøtte til offentligt ejede skibsværfter i Spanien. Kommissionen var således tvunget til at reagere i dette tilfælde.

(1) KOM(97) 470 endelig udg.

(2) EFT L 202 af 18.7.1998.

(3) C3 (99) xnu 145/98.